Fabulae (Avianus)/III
[DE CANCRIS] 

Curva retro cedens dum fert vestigia cancer,
Hispida saxosis terga relisit aquis.
Hunc genetrix facili cupiens procedere gressu
Talibus alloquiis emonuisse datur:
Ne tibi transverso placeant haec devia, nate,
Rursus in obliquos neu velis ire pedes,
Sed nisu contenta ferens vestigia recto
Innocuos proso tramite siste gradus.
cui natus: faciam, si me praecesseris, inquit,
Rectaque monstrantem certior ipse sequar.
Nam stultum nimis est, cum tu pravissima temptes
Alterius censor si vitiosa notas.